孫曼叔待制安撫至陝西先以詩寄
作者：强至
朝代：宋

paragraphs: 不同四客老商山，朝出東宮暮近班。
鵬翼豈容時暫息，龍鱗祇自歲餘攀。
身猶侍從先康濟，心與生靈共歉艱。
郡國尚聞愆雨澤，朝廷西顧動天顔。
凌虛禁閣違登降，觸熱軺車事往還。
赤地相望千里外，清風一灑百塵間。
誰知奉使今持節，比見從戎昨過關。
漫學彈冠貢公喜，鬢毛蕭颯欲投閒。